CELEX: 32016R1615
Language: sl
Date: 2016-09-08 00:00:00
Title: Izvedbena uredba Komisije (EU) 2016/1615 z dne 8. septembra 2016 o spremembi Izvedbene uredbe (EU) 2016/559 glede obdobja, v katerem se odobrijo sporazumi in odločitve o načrtovanju proizvodnje v sektorju mleka in mlečnih proizvodov

9.9.2016   
            
            
               SL
            
            
               Uradni list Evropske unije
            
            
               L 242/17
            
         IZVEDBENA UREDBA KOMISIJE (EU) 2016/1615
   z dne 8. septembra 2016
   o spremembi Izvedbene uredbe (EU) 2016/559 glede obdobja, v katerem se odobrijo sporazumi in odločitve o načrtovanju proizvodnje v sektorju mleka in mlečnih proizvodov
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) in zlasti drugega pododstavka člena 222(3) Uredbe,
   ob upoštevanju naslednjega:
   
               (1)
            
            
               Poleg vrste izrednih ukrepov za reševanje težkih tržnih razmer v sektorju mleka in mlečnih proizvodov na podlagi člena 219 Uredbe (EU) št. 1308/2013 je Komisija z Izvedbeno uredbo Komisije (EU) 2016/559 (2) odobrila prostovoljne sporazume in odločitve o načrtovanju proizvodnje v sektorju mleka in mlečnih proizvodov za priznane organizacije proizvajalcev, njihova združenja in priznane medpanožne organizacije, z Delegirano uredbo Komisije (EU) 2016/558 (3) pa za zadruge in druge oblike organizacij proizvajalcev v sektorju mleka in mlečnih proizvodov, in sicer za obdobje šestih mesecev, od 13. aprila 2016.
            
         
               (2)
            
            
               Do zdaj ni bil sporočen še noben skupni sporazum ali odločitev, saj sektor potrebuje čas, da se organizira za uporabo tega novega instrumenta, sektor mleka pa se še vedno sooča z velikim neravnotežjem na trgu zaradi svetovnega neravnotežja med ponudbo in povpraševanjem, k čemur prispeva tudi podaljšanje ruske prepovedi uvoza kmetijskih proizvodov in živil iz Unije do konca leta 2017.
            
         
               (3)
            
            
               Odkupne cene mleka so se leta 2015 znižale za 8 %, v prvih petih mesecih leta 2016 pa še za nadaljnjih 15 %. Maja 2016 je bila povprečna cena mleka v Uniji za 22 % nižja od povprečja zadnjih petih let. Poleg tega se je vrzel med državami članicami še povečala, pri čemer so nekatere države članice poročale o cenah, ki so bile za 30 % nižje od povprečja Unije. Na podlagi razpoložljive tržne analize se do konca leta 2017 ne pričakuje nobeno pomembno zmanjšanje obsega proizvodnje.
            
         
               (4)
            
            
               Za pomoč sektorju mleka in mlečnih proizvodov pri iskanju novega ravnotežja v trenutnih razmerah velikega neravnotežja na trgu in prilagoditev potrebnim spremembam po prenehanju veljavnosti sistema mlečnih kvot je primerno odobriti prostovoljne sporazume in odločitve iz Izvedbene uredbe (EU) 2016/559 in Delegirane uredbe (EU) 2016/558 za nadaljnjih šest mesecev. Ker so bili pogoji ter vsebinsko in geografsko področje uporabe iz člena 222(1) Uredbe (EU) št. 1308/2013 ter ustrezne obveznosti obveščanja že določeni v Izvedbeni uredbi (EU) 2016/559, je navedeno izvedbeno uredbo primerno spremeniti.
            
         
               (5)
            
            
               Izvedbeno uredbo (EU) 2016/559 bi bilo zato treba ustrezno spremeniti.
            
         
               (6)
            
            
               Zaradi velikega neravnotežja na trgu in potrebe po zagotavljanju kontinuitete in pravne varnosti bi ta uredba morala začeti veljati dan po objavi.
            
         
               (7)
            
            
               Ukrepi iz te uredbe so v skladu z mnenjem Odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Izvedbena uredba (EU) 2016/559 se spremeni:
   
               1.
            
            
               Člen 1 se nadomesti z naslednjim:
               „Člen 1
               Brez poseganja v člen 152(3)(b)(i) in člen 209(1) Uredbe (EU) št. 1308/2013 so priznane organizacije proizvajalcev, njihova združenja in priznane medpanožne organizacije v sektorju mleka in mlečnih proizvodov pooblaščene:
               
                           (a)
                        
                        
                           v obdobju šestih mesecev, ki se začne 13. aprila 2016 ali 13. oktobra 2016, za sklepanje prostovoljnih skupnih sporazumov in sprejemanje skupnih odločitev o načrtovanju obsega proizvodnje mleka z veljavnostjo najpozneje do 12. oktobra 2016 oz. 12. aprila 2017 ali
                        
                     
                           (b)
                        
                        
                           za podaljšanje veljavnosti takih sporazumov ali odločitev, sklenjenih oz. sprejetih v obdobju od 13. aprila 2016 za obdobje, ki traja največ do 12. aprila 2017.“
                        
                     
         
               2.
            
            
               Člen 4 se spremeni:
               
                           (a)
                        
                        
                           odstavek 2 se nadomesti z naslednjim:
                           „2.   Najpozneje 25 dni po koncu vsakega šestmesečnega obdobja iz člena 1 zadevne organizacije proizvajalcev, združenja ali medpanožne organizacije pristojnemu organu iz odstavka 1 tega člena sporočijo obseg proizvodnje, ki ga sporazumi ali odločitve dejansko zajemajo.“;
                        
                     
                           (b)
                        
                        
                           v odstavku 3 se točka (b) nadomesti z naslednjim:
                           
                                       „(b)
                                    
                                    
                                       najpozneje 30 dni po koncu vsakega šestmesečnega obdobja iz člena 1 pregled sporazumov in odločitev, izvedenih v navedenem obdobju.“
                                    
                                 
                     
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. septembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.
   
      (2)  Izvedbena uredba Komisije (EU) 2016/559 z dne 11. aprila 2016 o odobritvi sporazumov in odločitev o načrtovanju proizvodnje v sektorju mleka in mlečnih proizvodov (UL L 96, 12.4.2016, str. 20).
   
      (3)  Delegirana uredba Komisije (EU) 2016/558 z dne 11. aprila 2016 o odobritvi sporazumov in odločitev zadrug in drugih oblik organizacij proizvajalcev v sektorju mleka in mlečnih proizvodov glede načrtovanja proizvodnje (UL L 96, 12.4.2016, str. 18).